DSB har ikke fulgt de råd, som rådgivningsfirmaet Prose gav i 2014 sammen med en vurdering af, at IC4-togene kunne blive køreklar i 2019. Det er grunden til, at DSB's plan om selv at bygge togene færdige efter at have overtaget de halvfærdige tog i et forlig med leverandøren Ansaldobreda i 2009 har fejlet.

Sådan lyder konklusionen i en netop offentliggjort beretning fra Rigsrevisionen, der bliver fulgt af en skarp kritik fra de politisk valgte statsrevisorer.

»Statsrevisorerne finder det ikke tilfredsstillende, at DSB i perioden 2014-2016 ikke har gennemført en række af de aktiviteter, som Prose vurderede som afgørende for at bygge IC4-togene færdige og for at nå målene for bl.a. driftsstabilitet. DSB har således ikke ydet den indsats, som var forudsat i den politiske afta­le om passagertogtrafik i Danmark i 2015-2024,« skriver Statsrevisorerne.

Kritikken går blandt andet på, at DSB først i slutningen af 2016 fik gennemført en samlet analyse af årsagerne til togenes mange nedbrud. Først på dette tidspunkt fik DSB hyret hele den bemanding, som Prose anbefalede til at få rettet op på de fejlramte tog fra 2014 til 2016. Hertil kommer, at DSB ikke engang fik brugt halvdelen af det afsatte beløb til at indbygge tekniske løsninger i IC4-vognene.

Af Rigsrevisionens beretning fremgår det ligeledes, at DSB fortsat arbejder på at finde tekniske løsninger på de mange problemer med de fejlramte tog. Og dermed at DSB grundlæggende ikke aner, hvordan problemerne skal løses, og om det overhovedet kan gøres økonomisk forsvarligt:

»Det betyder, at DSB ikke har haft et fuldt overblik over, hvad det kræver at bygge togene færdige. DSB’s forventning om, at den resterende del af indsatsen vil holde sig inden for den økonomiske ramme, som DSB fik til anskaffelsen, har derfor været usikker og kun delvist dokumenteret,« konkluderer Rigsrevisionen.

Konsekvensen af den mangelfulde indsat med at få IC4-togene på skinner er, at DSB nu har opgivet en række funktionaliteter og derfor er nødsaget til at anvende andre og ældre togtyper. Det øger risikoen for, at DSB ik­ke kan køre med det antal tog, som er nødvendigt for at levere siddepladser til de danske pendlere, konkluderer Statsrevisorerne.